Angelo e la muetta
A Cuira è vegnì preschentà in nov cudesch per uffants e giuvenils

(anr/hh)

La contribuziun da Procap Grischun per l’onn europeic dals umans cun impediments sa numna “Angelo e la muetta”. Il cudesch cun text da Vincenzo Todisco e maletgs da Rudolf Mirer è vegnì preschentà il venderdi a Cuira. El duai animar uffants e giuvenils da s’occupar da l’integraziun d’umans cun impediments en la societad. Per l’onn europeic dals umans cun impediments ha Procap Grischun – l’associaziun grischuna dals invalids – edì in cudesch d’uffants. “Angelo e la muetta” duai motivar uffants e giuvenils da reflectar davart il tractament egual d’umans cun impediments.

En quatter linguas
Sco quai ch’il president da Procap Grischun, Agostino Priuli, ha savì communitgar cun plaschair il venderdi passà, è il cudesch cumparì en tuttas quatter linguas naziunalas. “Angelo sa quatter linguatgs, il franzos aveva el elegì sco rom facultativ”, ha Agostino Priuli ditg per mauns dal chau dal departament d’educaziun e cultura dal chantun Grischun, cusseglier guvernativ Claudio Lardi ch’è medemamain stà preschent. El giavischa ad in e scadin lectur da la nova publicaziun bler divertiment. Il project dal cudesch è stà sut la direcziun da la vicepresidenta da Procap, Beatrice Baselgia. Ella ha coordinà la lavur tranter ils auturs, la cuminanza d’ediziun ed ils sponsurs. Cun occasiun da la vernissascha ha l’autur Vincenzo Todisco da Razén prelegì or dal cudesch nov. En il medem mument èn singulas illustraziuns da l’artist Rudolf Mirer da Sursaissa vegnidas projectadas sin ina tenda gronda. Domadus auturs èn bain enconuschents tant en Grischun sco er sur ils cunfins or. Vincenzo Todisco ha retschavì l’onn 2001 il premi da promoziun dal chantun Grischun. Per Rudolf Mirer n’è quel cudesch betg l’emprim d’uffants. Tranter auter ha el stgaffì ils maletgs per Murmina I e II.

Ina excellenta ovra
Cusseglier federal Josepf Deiss che ha scrit l’epilog en l’ovra da Procap, ha laschà represchentar il cussegl federal entras l’ambassadur svizzer a Bruxelles, Dante Martinelli. Quel ha suttastritgà l’iniziativa per questa excellenta ovra. El ha visà vi sin l’impurtanza da l’onn europeic dals umans cun impediments: “Il success da quel onn dependa da l’engaschi da mintga singul al svilup d’ina societad che procura ch’i giaja bain cun in e scadin.” L’Uniun europeica investescha 12 milliuns euros a favur da quel onn. Da preschent marschan differents projects, tranter quels er in ch’examinescha las pussaivladads da meglierar l’access per ils impedids a stabiliments publics. L’Uniun europeica sustegn er l’ONU en sias stentas a favur dals umans cun impediments. “Nus stuain impedir discriminaziuns ed empruvar da reintroducir ils impedids en il process da la lavur”, punctuescha Dante Martinelli. En la Uniun europeica vivan radund 37 milliuns umans cun in impediment, en Svizra radund 700 000.

La muetta impedida
Il cudesch raquinta l’istorgia dal mattet Angelo che abita a la mar e che ha in fidaivel cumpogn da gieu: La muetta Timbo. La mamma dad Angelo è malsauna ed il bab ha pers la vusch. Angelo vuless gidar ses geniturs. El va tar il spaventegl per cussegl. Quel al confida in grond misteri: La medischina per la mamma e la vusch dal bab sa chattan sin l’insla magica d’Insulet. Ensemen cun Timbo e las autras muettas sa metta Angelo sin via vers in’aventura incredibla. Il delfin giagl, la sirena, la tartaruga giganta ed autras creatiras fabulusas gidan Angelo a surmuntar blers incaps. Sa sch’el chatta la flur cun il suc medegiond e la vusch da ses bab? Tgi che ristga da sa metter sin quest viadi, returna midà.

La pli gronda organisaziun
Dapi in onn sa numna l’Associaziun svizra d’invalids da nov Procap – per persunas cun handicap. Uschia na stat il pled pegiurativ “invalid” betg pli davantvart. Ultra da quai ha l’organisaziun retschet in nov outfit. Confurm a la midada dal num da l’associaziun tetgala sa numna er l’Uniun grischuna d’impedids da nov Procap Grischun. Ella è vegnida fundada 1961. Cun radund 1500 commembers è ella la pli gronda organisaziun chantunala da persunas cun handicap: Persunas da differenta vegliadetgna da tut las regiuns, persunas cun differents impediments e persunas senza impediments che sustegnan solidarmain ils servetschs e las activitads da l’organisaziun. 

L’ovra «Angelo e la muetta» è cumparida en quatter linguatgs: Tudestg, talian, rumantsch grischun e franzos. L’ediziun totala munta a 9000 exemplars. Ella cuntegn 54 paginas cun illustraziuns en colur. Il cudesch sa vegnir retratg per il pretsch da 58 francs tar Procap Grischun, Hartbertstrasse 10, 7000 Cuira.